KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2009. november 18-i ülésére)

Tárgy: KISKŐRÖS VÁROS ÖNKORMÁNYZATÁNAK 2010. ÉVI KÖLTSÉGVETÉSI KONCEPCIÓJA
Az államháztartásról szóló többször módosított 1992. évi XXXVIII. törvény 70. §-a szerint a jegyző által készített a következő évre vonatkozó költségvetési koncepciót a polgármester nyújtja be a Képviselő-testület elé és a testület a benyújtott koncepció alapján meghatározza a költségvetés további munkálatait. A koncepciót a helyben képződő bevételek, valamint az ismert kötelezettségeket figyelembe véve, a következő évre vonatkozó költségvetésről szóló törvényjavaslat alapján kell összeállítani.

A Magyar Köztársaság 2010. évre vonatkozó költségvetéséről szóló T/10679. számú törvényjavaslatot a Kormány 2009. szeptemberében benyújtotta az Országgyűlésnek.
A törvényjavaslat szöveges indoklása szerint:

A szociális kiadások leszorítása és a rendőrségnek juttatott többletforrások kettősségének jegyében, a zsugorodó gazdaság, s az adócsökkentések miatt apadó állami bevételek árnyékában íródott a jövő évi költségvetés tervezete. 

Bizonyos értelemben az „áthúzódó hatások” költségvetése a 2010-es; számos, július elsejétől érvényes megszorítás, ami már 2009-ben éreztette hatását, jövőre már a teljes évre nézve képes hatni. Nem utolsósorban ezen áthúzódó hatásoknak köszönheti a jövő évi költségvetés tervezete, hogy a hanyatló gazdaság miatt csökkenő bevételek, s a jövő év januártól hatályba lépő adócsökkentések ellenére is képes az ideinél alacsonyabb hiánycélt megjelölni.

A gazdasági válság miatt szükségessé vált takarékossági intézkedések következtében a helyi önkormányzatoknál a támogatások ott csökkennek, ahol a hatékonyság fokozása érdekében feladatok – más szervezési megoldással – kikerülnek az önkormányzati körből (adóigazgatás) vagy megszűnnek (a gyakorlatban ennek kiadáscsökkentő hatása elenyésző). A szakmai szabályozás változásával növelni lehet az önkormányzatok, mint fenntartók mozgásterét (pl.: egyes közoktatás-szervezési és szociális szakellátási előírások rugalmasabbá tételével), illetve az ellátottak magasabb arányú tehervállalására nyílik lehetőség (térítési díjrendszer átalakítása a művészet-oktatásnál, a gyermek- és szociális étkeztetésnél).
Önkormányzati rendszer
A települések mai feladatainak egy részét kistérségi szinten lehet racionálisan megszervezni. E szintre indokolt helyezni a közoktatás megszervezését (esetenként az első négy osztály kivételével). Reform célja a feladat- és hatáskörök ésszerűbb telepítése.
Kiskőrös Városa több kötelező feladatának ellátását – oktatás, nevelés; ügyeleti ellátás – kistérségi szintre adta át a többletbevétel reményében.
A 2010. évi központi költségvetési kapcsolatokból származó források mintegy 73 milliárd forinttal alacsonyabbak a 2009. évi előirányzatokhoz képest, ezen belül legjelentősebb az üzemeltetési, igazgatási, sport- és kulturális; valamint az üdülőhelyi feladatok ellátásához nyújtott támogatások mérséklése. 

A fejlesztésekhez nyújtott központosított előirányzatoknál 60%-os, a kultúra területén 70%-os a támogatás csökkentése.
Kiskőrös Város Önkormányzatának 2010. évi költségvetési koncepciójának összeállítási szempontjai

Az éves költségvetés fontos előkészítő állomása a költségvetési koncepció összeállítása, összekötő kapocs az egyes évek és az egyes tervezési fórumok között. Az egymásból építkező tervek kapcsolatba kerülnek egymással, így a koncepcióban megfogalmazott célkitűzések összhangban állnak a gazdasági programban elfogadott prioritásokkal.
Kiskőrös Város Képviselő-testülete 77/2007. (VI.20.) számú határozatában döntött a 2007-2010. évek gazdasági programjáról, rögzítésre kerültek a város gazdasági, társadalmi életét meghatározó alapcélok, amelyek egyrészt az évenként elfogadásra kerülő költségvetési koncepció alapjául szolgálnak, másrészt operatív programokra bontva, lépésről lépésre határozzák meg az önkormányzati feladatok teljesítésének ütemét.
A gazdasági programban megfogalmazott alapvető célok:

· az önkormányzat gazdasági stabilitásának fenntartása,

· az Európai Uniós pályázati rendszer által nyújtott támogatási lehetőségek mind szélesebb körére építve, a településfejlesztési célok megvalósítása,

· egy olyan települési működési struktúra kialakítása,- a kistérségi együttműködésre építve - ahol mind szélesebb távlatok nyílnak meg a munkavállalóknak, vállalkozóknak, gazdálkodó szervezeteknek, társadalmi és civil szervezeteknek,

· ugyanakkor az önkormányzati feladat ellátási kötelezettség teljesítése színvonalasabban, de költséghatékonyabban valósítható meg.

Kiskőrös Város Önkormányzatának várható bevételei 

Bevételi előirányzatok tervezése során a várható saját bevételek, a normatív állami támogatások (amelyek összegeiben és szerkezetében is elképzelhetően jelentős változások lesznek) és a várható pályázati pénzeszközök összegeivel számoltunk.
A saját folyó bevételek között emelkedés tapasztalható a helyiség bérleti díjainál, amely az infláció hatása.

A sajátos folyó bevételeket a 2009-es évben tervezettel megegyező összegben terveztük.
A támogatás értékű bevételek között egyes szociális ellátások vonatkozásában növekedés látható, mint bevételi, mint kiadási oldalon, mert egyes ellátásoknál 90%-os a támogatottság. A közhasznú és közcélú foglalkoztatás 12 hónapon keresztül meg fog valósulni, ám a többletbevételhez nagyobb mértékű kiadásnövekedés tartozik, mivel 95%-os a támogatás mértéke.
A költségvetési támogatások között a normatív állami támogatások tekintetében jelentős csökkenés figyelhető meg, hiszen a Kormány nemzetközi kötelezettségvállalása, hogy 2010-ben 73 milliárd forinttal, vagyis átlagosan mintegy 10 százalékkal visszafogja a települések állami támogatását.
A 2010-es évben a feladatellátás szerkezetében alapvető változások nem várhatóak.

A fajlagos összegek vonatkozásában csökkenés állapítható meg, viszont az egyes mutatókat érintően - pl.: lakosságszám, időskorúak nappali intézményi ellátásában részt vevők száma – minimális a változás. Ez a jelenlegi számítások alapján 27 millió Ft-os normatív állami támogatás csökkenés jelent.
A hivatásos önkormányzati tűzoltóságokat érintő 1,8 milliárd forintos elvonás miatt Kiskőrösön 8 millió Ft-tal csökken ezen kötött felhasználású támogatás összege.
A központosított támogatások bevételeit a szociális juttatások kivételével a tavalyi évhez hasonlóan nem tudtuk megtervezni, mivel igénybevételük feltételei később kerülnek meghatározásra. A helyi kisebbségi önkormányzatok támogatása az előző évivel közel azonos összegű.
Kiskőrös Város Önkormányzatának várható kiadásai

A személyi jellegű kiadások között 17.125 eFt-os, a  munkaadót terhelő járulékok között 14.000 eFt-os csökkenés tapasztalható. Ezen változások okai, hogy a munkaadói járulékok mértéke csökkent a 2009. évihez képest a hatályos jogszabályok alapján (nyugdíj-biztosítási járulék mértéke 24%, egészségbiztosítási járulék 2%, munkaerőpiaci járulék 1%, a tételes EHO 2010. január 01-jével megszűnik), illetve a 2010. évi kereset-kiegészítés beépítése nem történt meg. A Kormány és a szakszervezetek az egyeztető tárgyalásokat követően 2009. október 15. kötöttek megállapodást, amelynek eredményeként 2010-ben 340 eFt havi bruttó illetményhatárig 98 eFt bruttó összeg jár a közalkalmazottaknak és köztiszviselőknek, amelyre a fedezetet 100%-ban a központi költségvetés biztosítja, tehát nem hiányt növelő tétel.  

A koncepció tartalmazza valamennyi közalkalmazott részére a havi 6 eFt-os étkezési hozzájárulás összegét (összesen 34.668 eFt).
Dologi kiadás között továbbra is terveztünk kamat és egyéb hitelfelvételi kiadásokra 46.000 eFt-ot; kötvény éves adósságszolgálata 24.806 eFt a 2010-es évben; a PPP projektek kiadása 86.112 eFt.

A megkötött közművelődési megállapodás értelmében 1.635 eFt-tal több kiadást kellett terveznünk erre a célra a 2009. eredeti költségvetéséhez képest.
A támogatásoknál a növekedést a különféle szociális ellátások iránti igény növekedése indokolja, valamint a KTKT oktatási, nevelési feladataihoz nyújtott támogatás összege a 2009. évihez képest 120 millióval több. Ennek oka, hogy 130 millió forinttal kevesebb állami támogatást kap a kistérség, illetve, hogy a dologi kiadásainál a tervezés során nem a 2009. évi költségvetés eredeti adatait szerepeltetik az intézmények, hanem 40 millió Ft-os többletet hoznak a járulékcsökkenés ellenére.
Az általános tartalék és a céltartalékok tervezése a 2009. évi szinten történt.
A 2010. évi koncepció 1.672.733 eFt bevétel és 1.998.010 eFt kiadás miatt 325.277 eFt működési hiányt tartalmaz.
Évről-évre nő a város eladósodottsága, ezért a kiadások, illetve a hiány mérséklése érdekében szükséges a kötelező feladatok ellátása mellett az egyéb nem kötelező feladatok csökkentése.
A fentiek alapján javasolom,  hogy a Képviselő-testület a következő évre vonatkozó költségvetési koncepciót vitassa meg és azt a határozat-tervezetnek megfelelően fogadja el.

Kiskőrös, 2009. november 3.








Domonyi László sk









     Polgármester

HATÁROZAT-TERVEZET

Képviselő-testület Kiskőrös Város 2010. évi költségvetési koncepcióját megtárgyalta és a 2010. évi költségvetés összeállításához a következő irányelveket határozza meg:

1. Kiskőrös további fejlődése érdekében 2010. évben is szükséges a vagyonból vagyon elv érvényesítése; felhalmozási célú bevételek, a kötvény csak beruházások, felújítások megvalósítására, egyéb felhalmozási célú kiadásokra fordíthatók.

2. Elsősorban a kötelező önkormányzati feladatok ellátásának fedezetét kell biztosítani, a jogszabályi előírásoknak megfelelően, a kiadások minimalizálása mellett.

3. Az önként vállalt feladatokat, közvetett támogatásokat alaposan felül kell vizsgálni; tárgyilagos döntés szükséges a feladatok ellátására biztosítandó keret meghatározására annak érdekében, hogy az ellátásukra fordítható előirányzatok együttes összege jelentősen csökkenjen.

4. A kiemelten támogatott sportszervezetek utánpótlás-nevelését, sportcélok támogatását 2009-es évi betervezett összeghez képest csökkentett mértékben kell tervezni, a sportrendelet módosításával egyidejűleg.

5. Az általános tartalékot a kiadási főösszeg legalább 0,5%-nak megfelelő összeggel, a céltartalékokat a 2009-es évi tervezett összegeinek 40 %-ában kell tervezni.

6. A költségvetési rendelet megalkotása előtt szükséges az önkormányzati helyi bevételeket megalapozó rendeletek felülvizsgálata adómérték növelés, mentességek, kedvezmények szempontjából, valamint a vagyon hasznosítása során a 2010. évtől érvényes tervezési elveknek megfelelően a kiadások-bevételek együttes figyelembevétele.
7.  Valamennyi szakfeladat, valamennyi intézmény - ide értve a Kiskőrösi Többcélú Kistérségi Társulás kiskőrösi tagintézményeit is - vonatkozásában a dologi kiadások tervezése csak a 2009. évi tervezett összegben történhet.

8. Az önkormányzatnál, valamint valamennyi intézményénél - ide értve a Kiskőrösi Többcélú Kistérségi Társulás kiskőrösi tagintézményeit is - a humánerőforrás struktúra felülvizsgálata szükséges az átláthatóbb szerkezet, a feladatellátás racionalizálása érdekében.

9. Valamennyi intézmény - ide értve a Kiskőrösi Többcélú Kistérségi Társulás kiskőrösi tagintézményeit is - kollektív szerződését, egyéb bérrendszeren kívüli juttatásokról szóló megállapodását, utasítását át kell tekinteni / felül kell vizsgáltatni az egyéb nem kötelező juttatások (pl.: munkaruha, étkezési hozzájárulás, költségtérítések) csökkentése, esetleg eltörlése érdekében.
10. Felül kell vizsgálni a kiskőrösi hozzájárulás esetleges csökkentése érdekében a közös igazgatású közoktatási intézmény létrehozásáról, működtetéséről és finanszírozásáról szóló megállapodás III./2. c, pontját - mely szerint: „a központi igazgatás bevétellel nem fedezett kiadását a kistérségi kiegészítő támogatásból fedezik, mely összességében és önkormányzatonként külön-külön sem haladhatja meg a kiegészítő támogatás 40%-át…” - mivel az egyre növekvő kiegészítő támogatások miatt egyre nagyobb mértékben kell a központi igazgatási kiadásokhoz hozzájárulni.
11. Az Önkormányzat a garantáltan felüli illetményekhez - munkáltatói döntésen alapuló bérelemekhez - fedezetet nem nyújt, ezért azokat a soros előrelépéseknek megfelelően csökkenteni kell, illetve meg kell szűntetni.

12. Legfontosabb cél a koncepcióban szereplő hiány csökkentése, a 2010. évi költségvetés működési hiánya a 250 millió Ft-ot nem haladhatja meg.
Felelős:
jegyző

Határidő:
a költségvetési rendelet-tervezet benyújtása

